CELEX: 32015R2031
Language: el
Date: 2015-11-13 00:00:00
Title: Εκτελεστικός κανονισμός (ΕΕ) 2015/2031 της Επιτροπής, της 13ης Νοεμβρίου 2015, σχετικά με την τροποποίηση του κανονισμού (ΕΚ) αριθ. 1918/2006 της Επιτροπής σχετικά με το άνοιγμα και τη διαχείριση δασμολογικής ποσόστωσης για το ελαιόλαδο καταγωγής Τυνησίας

14.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 298/4
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2031 ΤΗΣ ΕΠΙΤΡΟΠΉΣ
   της 13ης Νοεμβρίου 2015
   σχετικά με την τροποποίηση του κανονισμού (ΕΚ) αριθ. 1918/2006 της Επιτροπής σχετικά με το άνοιγμα και τη διαχείριση δασμολογικής ποσόστωσης για το ελαιόλαδο καταγωγής Τυνησίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007του Συμβουλίου (1), και ιδίως το άρθρο 187 στοιχεία α), γ) και δ),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 1918/2006 της Επιτροπής (2) ανοίχτηκε ετήσια δασμολογική ποσόστωση για την εισαγωγή παρθένου ελαιολάδου στην Ένωση των κωδικών ΣΟ 1509 10 10 και 1509 10 90, το οποίο παράγεται εξολοκλήρου στην Τυνησία και μεταφέρεται από τη χώρα αυτή απευθείας. Το άρθρο 2 παράγραφος 2 του εν λόγω κανονισμού προβλέπει μηνιαία όρια για την ποσότητα ελαιολάδου για την οποία μπορούν να εκδοθούν πιστοποιητικά εισαγωγής στο πλαίσιο της συνολικής ποσότητας της ποσόστωσης που προβλέπεται στην παράγραφο 1 του εν λόγω άρθρου. Δεδομένης της ανάγκης να ληφθούν μέτρα για την αντιμετώπιση της οικονομικής κατάστασης της Τυνησίας, είναι σκόπιμο να διευκολυνθεί το εμπόριο ελαιολάδου μεταξύ της Ένωσης και της Τυνησίας με τη μείωση του διοικητικού φόρτου για τη διαχείριση της ποσόστωσης που ανοίχτηκε με τον κανονισμό (ΕΚ) αριθ. 1918/2006. Ως εκ τούτου, είναι αναγκαίο να καταργηθούν τα μηνιαία όρια που προβλέπονται στο άρθρο 2 παράγραφος 2 του εν λόγω κανονισμού.
            
         
               (2)
            
            
               Το ποσό της εγγύησης που προβλέπει το άρθρο 3 παράγραφος 4 του κανονισμού (ΕΚ) αριθ. 1918/2006 θα πρέπει να αυξηθεί ώστε να εξασφαλιστεί η υποχρέωση εισαγωγής κατά τη διάρκεια ισχύος των πιστοποιητικών εισαγωγής.
            
         
               (3)
            
            
               Συνεπώς, ο κανονισμός (ΕΚ) αριθ. 1918/2006 θα πρέπει να τροποποιηθεί αναλόγως.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1918/2006 τροποποιείται ως εξής:
   
               1)
            
            
               Το άρθρο 2 τροποποιείται ως εξής:
               
                           α)
                        
                        
                           η παράγραφος 2 αντικαθίσταται από το ακόλουθο κείμενο:
                           «2.   Η ποσόστωση ανοίγεται από την 1η Ιανουαρίου κάθε έτους.»·
                        
                     
                           β)
                        
                        
                           η παράγραφος 3 απαλείφεται.
                        
                     
         
               2)
            
            
               Το άρθρο 3 τροποποιείται ως εξής:
               
                           α)
                        
                        
                           η παράγραφος 1 αντικαθίσταται από το ακόλουθο κείμενο:
                           «1.   Κατά παρέκκλιση του άρθρου 6 παράγραφος 1 του κανονισμού (ΕΚ) αριθ. 1301/2006, οι αιτούντες δύνανται να υποβάλλουν μία αίτηση πιστοποιητικού εισαγωγής ανά εβδομάδα, τη Δευτέρα ή την Τρίτη.»·
                        
                     
                           β)
                        
                        
                           η παράγραφος 4 αντικαθίσταται από το ακόλουθο κείμενο:
                           «4.   Τα πιστοποιητικά εισαγωγής ισχύουν από την ημερομηνία της πραγματικής έκδοσής τους, σύμφωνα με το άρθρο 22 παράγραφος 2 του κανονισμού (ΕΚ) αριθ. 376/2008 της Επιτροπής (3), έως την τελευταία ημέρα της περιόδου της δασμολογικής ποσόστωσης εισαγωγής.
                           Το ποσό της εγγύησης ανέρχεται σε 20 ευρώ ανά 100 kg καθαρού βάρους.
                           
                              (3)  Κανονισμός (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (ΕΕ L 114 της 26.4.2008, σ. 3).»."
						
                        
                     
         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται για τις περιόδους δασμολογικών ποσοστώσεων που αρχίζουν την 1η Ιανουαρίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Νοεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  Κανονισμός (ΕΚ) αριθ. 1918/2006 της Επιτροπής, της 20ής Δεκεμβρίου 2006, για το άνοιγμα και τη διαχείριση δασμολογικής ποσόστωσης για το ελαιόλαδο καταγωγής Τυνησίας (ΕΕ L 365 της 21.12.2006, σ. 84).